text: [{"text_idx": "#000003", "text": "Barruu tana keessatti gara biyya keenyaa deebinee uumama biyyi teenya ittiin beekamtu tokko ilaalla. Imalli keenyas Bosona Baalee keessa ta\u2019a. Bosonni Baalee kun bineensota heddu of keessatti qabatee akka jiru namuu ni beeka. Namni karaa san irra Imale ammoo uumama kanniin arguun isaa hin oolamu. Har\u2019aaf bineensota dachiin badhaatuun tun ittiin beekamtu keessaa tokko Gadamsa."}, {"text_idx": "#000004", "text": "Sanyiin uumama kanaa tokko qofatu jira. Dhiirri Guddina qaamaatiinis ta\u2019e dheerinnaan dhaltuu ni caala. Dheerinni gadamsa kormaa kan lafaa hanga ceekuu jiru hanga Meetira 1fi seentii meetira 35 yoo ta\u2019u, kan dhaltuu ammoo haga meetira 1 ta\u2019a. Dheerinni mataa hanga eegee jiru ammoo kan kormaa hanga meetira 2 fii seentii meetira 60 yoo ta\u2019u, kan dhaltuu ammoo hanga meetira 2 ta\u2019a. Ulfaatinni dhiiraa haga kiloograama 300ti. Kan dhaltuu ammoo 200kg hin caalu. Gogaan isaa rifeensa Haphii bifa magaalaatiin kan haguugame yoo ta\u2019u, halluu adii duyda irraa qaba. Akkasumas bifa adii barruu, fuula, morma jalaa fi luka irraa qaba. Gaafa ammoo gadamsa kormaa qofatu qaba."}, {"text_idx": "#000005", "text": "Gadamsi hedduminaan lafa tabbaa ykn gaaraa filata. Kanaaf baay\u2019inaan Gaarreen bosona Baalee keessatti argamuu danda\u2019e. Har\u2019aan tana garuu sababa manca\u2019iinsa bosonaa fi bineensonni biroo naannoo jireenya isaa weeraraa jiranif, Gadamsi gara lafa ol ka\u2019aa namni bahuu hin dandeenyetti dheessutti jira. Amma dura Uumamni kun Gaara Mul\u2019ataa irraa kaasee hanga Shaashamanneti jiraataa ture. Akkasumas Gaarreen Bosona Baalee fi Arsii keessattis bal\u2019inaan kan argaman yoo ta\u2019u, Naannoo Kanniinitti Gaarren argaman irraa bosonni waan manca\u2019eef, amma Jirenya isaa Gaarreen Bosona Baalee qofa ta\u2019ee jira."}, {"text_idx": "#000009", "text": "Gadamsi haala yaaddessaa irra jira. Dhaabbanni International Union for Conservation of Nature and Natural Resources jedhamu uumama kana garee bineensota rakkoo hamaa keessa jiranii keessatti galmeesse. Sababa waraanaa fi manca\u2019iinsa bosonaatiin Lakkoofsi uumama kanaan akkaan xiqqaataa jira. Ilmi namaatis gaafaa isaatiif jecha adamsa. Sareen bosonaa fi bineensonni birootis gadamsa adamsanii sooratu. Bara 1960 keessaa lakkoofsi gadamsaa haga 8000 akka gahu galmeen tokko tokko ni mul\u2019isa. Lakkoofsi kun Bara 1980\u2019oota keessa baay\u2019ee gad bu\u2019ee ture. Amma ammoo kunuunsa gargaraa godhamaafii jiruun miidhaan irra gahu hir\u2019ataa kan jiru fakkaatus, rakkoo irra jiraachuu isaa dhabbatni kun ibsee jira."}, {"text_idx": "#000013", "text": "Uumama umrii isaa guutuu mukarraa hin buune"}]